It-13-il għaqda li ħadmu bħala koalizzjoni biex jiġbru il-firem għar-referendum għat-tmiem tal-kaċċa fir-rebbiegħa, f’konferenza tal-aħbarjiet iddeskrivew l-petitizzjoni ta’ 44,000 ruħ bħala mument storiku għax għall-ewwel darba ċ-ċittadini tal-pajjiż qed jitolbu biex jsir referendum. Christian Debono f’isem l-koalizzjoni qal li b’din il-petizzjoni ċ-ċittadini applikaw d-dritt demokratiku tagħhom biex jaqbżu għall-għasafar u għad-dritt tal-aċċess għal kampanja. Is-Sur Debono qal li wasal iż-żmien li l-poplu isemma leħnu kontra l-kaċċa għax għal żmien twil, l-kaċċaturi talbu l-privileġġi mingħand l-politiċi. Mistoqsija minn tvm.com.mt dwar il-firem li inġabru mill-kaċċaturi, il-koalizzjoni qalet li l-għaqdiet tal-kaċċaturi mhux qed jitolbu referendum iżda qed jitolbu l-Parlament jibdel l-liġi. Il-kelliema sostnew li l-liġi ma tistax tinbidel b’mod retroattiv. Il-membri tal-koalizzjoni qalu li huma ma jridux li l-kaċċa tispiċċa għal kollox iżda ma jridux li ssir kaċċa fir-rebbiegħa meta l-għasafar ikunu fi triqthom biex ibejtu. L-Alternattiva Demokratika li kienet imsieħba f’din il-koalizzjoni qalet li hija l-uniku partit konsistenti kontra l-kaċċa fir-rebbiegħa għax iż-żewg partiti l-oħra kienu jagħmlu ftehim mal-kaċċaturi qabel l-elezzjoni.